钦定古今图书集成/明伦汇编/家范典/第059卷 > 北齐颜氏家训 > 《风操篇》
## 钦定古今图书集成/明伦汇编/家范典/第059卷 > 北齐颜氏家训 > 《风操篇》

梁世被系劾者，子孙弟侄皆诣阙三日，露跣陈谢。子
孙有官，自陈解职。子则草𪨗粗衣，蓬头垢面，周章道
路，要候执事，叩头流血，申诉冤枉，若配徒隶，诸子并
立草庵于所署门，不敢还宅，动经旬日，官司驱遣，然
后始退。江南诸宪司弹人事，事虽不重而以教义见
辱者，或被轻系而身死狱户者，皆为怨仇，子孙三世
“不交通矣。”

又

兵凶战危，非安全之道。古者天子丧服以临师，将军
凿凶门而出。父祖伯叔若在军阵，贬损自居，不宜奏
乐䜩会，及婚冠吉庆事也。若居围城之中，憔悴容色，
除去饰玩，常为临深履薄之状焉。父母疾笃，医虽贱
虽少，则涕泣而拜之，以求哀也。